b'\n_START_ARTICLE_\nErteb\xc3\xb8llekulturen\n_START_PARAGRAPH_\nErteb\xc3\xb8llekulturen er et arkeologisk begrep for en jeger- og sankerkultur som bredte seg i S\xc3\xb8r-Skandinavias kystlandskap i mesolitikum, fra ca. 5400 til ca. 4000 f.Kr. Kulturen har f\xc3\xa5tt sitt navn etter en kj\xc3\xb8kkenm\xc3\xb8dding, alts\xc3\xa5 en opphopning av matavfall, av skjell i Erteb\xc3\xb8lle ved Limfjorden i Nord-Jylland. Avfallet i disse dyngene viser at befolkningens n\xc3\xa6ringsgrunnlag var skalldyr, og at sj\xc3\xb8mat utgjorde en like stor andel av kosten som hos eskimoer. V\xc3\xa5pen og redskaper var laget av flint, tre og bein. Fra gravfunn vet vi at kvinnene dekorerte draktene sine med gjennomborete sneglehus og tannperler fra byttedyr. Hunden var eneste husdyr, men ble gravlagt med gravgaver og str\xc3\xb8dd med r\xc3\xb8d oker liksom d\xc3\xb8de mennesker, s\xc3\xa5 b\xc3\xa5ndene mellom hund og menneske m\xc3\xa5 ha v\xc3\xa6rt tette._NEWLINE_Erteb\xc3\xb8lletiden etterf\xc3\xb8lges av traktbegerkulturen.'